Document ID: 32014R0601

REGULAMENTUL (UE) NR. 601/2014 AL COMISIEI
din 4 iunie 2014
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește categoriile de carne și utilizarea anumitor aditivi alimentari în preparatele din carne
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
(3)
Lista de aditivi alimentari a Uniunii a fost întocmită pe baza aditivilor alimentari autorizați pentru utilizarea în produse alimentare în conformitate cu Directivele 94/35/CE (3), 94/36/CE (4) și 95/2/CE (5) ale Parlamentului European și ale Consiliului și în urma reexaminării conformității acestora cu articolele 6, 7 și 8 din Regulamentul (CE) nr. 1333/2008. Lista Uniunii include aditivii alimentari pe baza categoriilor de produse alimentare la care pot fi adăugați.
(4)
În partea D din lista Uniunii, categoria 8 acoperă carnea și include subcategoriile 8.1: Carne neprelucrată și 8.2: Carne prelucrată. Categoria 8.1 este împărțită, la rândul ei, în categoriile 8.1.1: Carne neprelucrată, alta decât preparatele din carne definite în Regulamentul (CE) nr. 853/2004 al Parlamentului European și al Consiliului (6) și 8.1.2: Preparate din carne, astfel cum sunt definite în Regulamentul (CE) nr. 853/2004.
(5)
Punctul 1.15 din anexa I la Regulamentul (CE) nr. 853/2004 definește preparatele din carne drept carnea proaspătă, inclusiv carnea care a fost secționată în bucăți, căreia i s-au adăugat produse alimentare, condimente sau aditivi sau care a fost supusă unei prelucrări insuficiente pentru a modifica în esență structura fibroasă a mușchilor și a determina astfel dispariția caracteristicilor cărnii proaspete. Între timp s-a clarificat faptul că preparatele din carne pot fi fie prelucrate, fie neprelucrate (7).Cu toate acestea, în cazul în care, după prelucrare, caracteristicile cărnii proaspete dispar în totalitate, aceasta ar trebui să nu mai fie considerată ca fiind un preparat din carne, ci ar trebui să se încadreze în definiția „produselor din carne”, astfel cum este prevăzută la punctul 7.1 din anexa I la Regulamentul (CE) nr. 853/2004. În interesul clarității juridice, este oportun să se utilizeze, în scopul categoriei 8, termenii de „carne proaspătă”, „preparate din carne” și „produse din carne”, astfel cum sunt definiți în Regulamentul (CE) nr. 853/2004. Prin urmare, subcategoriile din categoria 8 din partea D a listei Uniunii ar trebui să fie modificate în consecință.
(6)
Utilizarea aditivilor alimentari care aparțin grupei I, astfel cum a fost definită în partea C din lista Uniunii, este, în general, autorizată în carnea prelucrată, în timp ce autorizarea utilizării aditivilor alimentari din grupa respectivă în carnea neprelucrată este limitată și autorizată numai de la caz la caz.
(7)
Atunci când a fost întocmită lista Uniunii, astfel cum este prevăzută în anexa II la Regulamentul (CE) nr. 1333/2008, preparatele din carne definite în Regulamentul (CE) nr. 853/2004 au fost considerate ca fiind carne neprelucrată, în care a fost autorizat doar un număr limitat de aditivi. Cu toate acestea, interpretarea diferită a definiției preparatelor din carne a dus la situația în care utilizarea anumitor aditivi în anumite categorii de carne diferă între statele membre.
(8)
Comisia a primit cereri pentru a include unele dintre aceste utilizări în lista de aditivi alimentari autorizați a Uniunii. Aceste cereri au fost puse la dispoziția tuturor statelor membre.Este adecvat să se includă aceste utilizări în lista Uniunii, în cazul în care acestea respectă condițiile generale de utilizare a aditivilor alimentari prevăzute în Regulamentul (CE) nr. 1333/2008, ținând cont de necesitatea de a menține pe piață anumite produse tradiționale în unele state membre.
(9)
La cererea anumitor state membre și/sau a industriei cărnii, au fost luate în considerare anumite utilizări ale curcuminei (E 100), coșenilei (E 120), zaharurilor și melaselor caramelizate (E 150a-d), extractului de ardei roșu (E 160c) și roșului de sfeclă (E 162), aditivi care au fost utilizați în mod tradițional în anumite state membre pentru colorarea produselor de tip merguez și a altor produse tradiționale: salsicha fresca, mici, butifarra fresca, longaniza fresca, chorizo fresco, bifteki, soutzoukaki, kebap, cevapcici și pljeskavice și este adecvat să se autorizeze aceste utilizări.
(10)
La cererea anumitor state membre, a fost luată în considerare utilizarea acidului acetic și a acetaților (E 260-263), a acidului lactic și a lactaților (E 270, E 325-327), a acidului ascorbic și a ascorbaților (E 300-302), a acidului citric și a citraților (E 330-333) drept regulatori de aciditate, agenți de conservare și/sau antioxidanți pentru prevenirea oxidării și/sau a râncezirii și pentru sporirea stabilității microbiologice și este adecvat să se autorizeze aceste utilizări în toate preparatele din carne în care au fost adăugate alte ingrediente decât aditivi sau sare.
(11)
La cererea anumitor state membre, a fost luată în considerare utilizarea de acid fosforic - fosfați - di-, tri- și polifosfați (E 338-452) drept agenți de umezire pentru a preveni pierderea sucurilor cărnii pe parcursul prelucrării ulterioare, în special atunci când a fost injectată saramură, și este adecvat să se autorizeze această utilizare. Cu toate acestea, pentru a limita expunerea ulterioară la fosfații adăugați în alimente, extinderea utilizării fosfaților respectivi ar trebui să se limiteze la Kasseler, Bräte, Surfleisch, toorvorst, šašlõkk, ahjupraad, burger meatcu un conținut minim de legume și/sau cereale de 4 % în amestec cu carne și la jambonul sărat gri finlandez de Crăciun.
(12)
La cererea anumitor state membre și/sau a industriei cărnii, a fost luată în considerare utilizarea nitriților (E 249-250) drept agenți de conservare în anumite produse tradiționale: lomo de cerdo adobado, pincho moruno, careta de cerdo adobada, costilla de cerdo adobada, Kasseler, Bräte, Surfleisch, toorvorst, šašlõkk, ahjupraad, kiełbasa surowa biała, kiełbasa surowa metkași tatar wołowy (danie tatarskie)și este adecvat să se autorizeze această utilizare.
(13)
La cererea anumitor state membre și/sau a industriei cărnii, a fost luată în considerare utilizarea de alginați (E 401-404), caragenan (E 407), algă Euchema prelucrată (E 407a), gumă din semințe de carruba (E 410), gumă de guar (E 412), tragacant (E 413), gumă de xantan (E 415), fosfat de diamidon acetilat (E 1414) și fosfat de diamidon hidroxipropilic (E 1442) drept agenți de umezire sau stabilizatori pentru diminuarea scurgerilor de apă în ambalaje și pentru prevenirea pierderii de sucuri de carne în cursul prelucrării ulterioare. Aceste utilizări ar trebui să fie autorizate în preparatele din carne în care au fost injectate ingrediente și în preparatele din carne compuse din bucăți de carne care au fost tratate în mod diferit: tocate, feliate sau prelucrate și care sunt combinate împreună, de exemplu ruladele care conțin carne tocată. Aditivii alimentari utilizați în preparatele din carne pentru prevenirea pierderii sucurilor de carne în cursul prelucrării ulterioare nu induc în eroare consumatorii.
(14)
La cererea anumitor state membre și/sau a industriei cărnii, a fost luată în considerare utilizarea carbonaților de sodiu (E 500) drept agenți de umezire în preparatele din carne de pasăre, mici, bifteki, soutzoukaki, kebap, seftalia, cevapcici și pljeskavice pentru menținerea consistenței și a caracterului suculent în cursul preparării ulterioare și este adecvat să se autorizeze această utilizare. În plus, această utilizare în preparatele din carne de pasăre permite prepararea mai îndelungată și mai eficientă a cărnii de pasăre, păstrând caracterul suculent al acesteia și evitând consumul de carne de pasăre insuficient gătită.
(15)
La cererea unui stat membru și/sau a industriei cărnii, a fost luată în considerare utilizarea fosfatului de diamidon acetilat (E 1414) și a fosfatului de diamidon hidroxipropilic (E 1442) pentru diminuarea scurgerilor de apă în preparatele în care au fost injectate ingrediente, în preparatele din carne compuse din bucăți de carne care au fost tratate în mod diferit: tocate, feliate sau prelucrate și care sunt combinate împreună, de exemplu ruladele care conțin carne tocată și pentru menținerea caracterului suculent în cursul pregătirii preparatelor gyros, souvlaki, bifteki, soutzoukaki, kebap și seftalia și este adecvat să se autorizeze aceste utilizări.
(16)
În ceea ce privește produsele tradiționale, utilizările aditivilor alimentari solicitate ar trebui să fie conforme cu condițiile generale de utilizare prevăzute la articolul 6 din Regulamentul (CE) nr. 1333/2008 și, în special, nu ar trebui să inducă în eroare consumatorii din statele membre sau din regiunile în care sunt consumate în mod tradițional aceste produse.
(17)
În scopul asigurării unei aplicări uniforme a utilizării aditivilor vizați de prezentul regulament, preparatele din carne tradiționale sunt descrise în documentul de orientare care descrie categoriile de produse alimentare în partea E din anexa II la Regulamentul (CE) nr. 1333/2008 privind aditivii alimentari (8).
(18)
Principiul transferului stabilit la articolul 18 alineatul (1) litera (a) din Regulamentul (CE) nr. 1333/2008 ar trebui să fie autorizat în preparatele din carne definite în Regulamentul (CE) nr. 853/2004.
(19)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este de natură să aibă un efect asupra sănătății umane. Acidul acetic și acetații (E 260-263), acidul lactic și lactații (E 270, E 325-327), acidul ascorbic și ascorbații (E 300-302), acidul citric și citrații (E 330-333), alginații (E 401-404), caragenanul (E 407), alga Euchema prelucrată (E 407a), guma din semințe de carruba (E 410), guma de guar (E 412), tragacantul (E 413), guma de xantan (E 415), carbonații de sodiu (E 500), fosfatul de diamidon acetilat (E 1414) și fosfatul de diamidon hidroxipropilic (E 1442) aparțin grupului de aditivi pentru care nu a fost specificată o doză zilnică acceptabilă. Aceasta implică faptul că ei nu constituie un risc pentru sănătate la nivelurile necesare pentru obținerea efectului tehnologic dorit. Prin urmare, extinderea utilizării respectivilor aditivi constituie o actualizare a listei Uniunii care nu este de natură să aibă un efect asupra sănătății umane. Întrucât utilizarea de curcumină (E 100), coșenilă (E 120), zaharuri și melase caramelizate (E 150a-d), extract de ardei roșu (E 160c), roșu de sfeclă (E 162), nitriți (E 249-250), acid fosforic - fosfați - di-, tri- și polifosfați (E 338-452) va fi extinsă doar la anumite produse care au fost utilizate în mod tradițional, extinderea utilizării acestor aditivi constituie o actualizare a listei Uniunii care nu este de natură să aibă un efect asupra sănătății umane. Prin urmare, nu este necesar să se solicite avizul autorității.
(20)
Anexa II la Regulamentul (CE) nr. 1333/2008 ar trebui modificată în consecință.
(21)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 2014.

Labels: 0
3
17